RS ปรับโหมดสู่ธุรกิจพาณิชย์-ค้าปลีก มั่นใจปีนี้รายได้ตามเป้า3.5พันลบ.
RS ปรับโหมดสู่ธุรกิจพาณิชย์-ค้าปลีกเต็มตัว เตรียมปรับผังช่อง 8 เสริมความแกร่ง มั่นใจปีนี้รายได้ตามเป้า 3.5 พันลบ.
16 พ.ค. 2560

นายดามพ์ นานา ประธานเจ้าหน้าที่ฝ่ายการเงิน บริษัท อาร์เอส จำกัด (มหาชน) หรือ RS เปิดเผยว่า บริษัทกำลังเข้าสู่ช่วงปรับตัวทางธุรกิจครั้งสำคัญเข้าเป็นประเภทธุรกิจพาณิชย์และค้าปลีก (Consumer Product and Retails) ที่สมบูรณ์แบบมากขึ้น
โดยมีธุรกิจสื่อเป็นอีกแกนธุรกิจหลักของกลุ่มอาร์เอส และยังทำหน้าที่สนับสนุนการเติบโตธุรกิจสุขภาพและความงามอีกด้วย ซึ่งมั่นใจว่าเดินมาถูกทางสิ้นปีนี้จะมีรายได้ตามเป้าหมายที่ประกาศไว้ 3.5 พันล้านบาท
นอกจากนั้น บริษัทยังเตรียมปรับผังช่อง 8 ในไตรมาส 3/60 เพื่อเติมความแข็งแกร่งยิ่งขึ้น ซึ่งมั่นใจว่าคอนเทนต์ใหม่จะประสบความสำเร็จผลักดันให้สิ้นปีนี้มีจำนวนสายตาผู้ชม (Eye ball) 5 แสนรายต่อนาที จากปัจจุบัน 3.5 แสนรายต่อนาที โดยล่าสุดทำเรตติ้งติดอันดับ 1 ใน 5 ประจำเดือน เม.ย.60
โดยช่วงต้นไตรมาส 2 ได้เปิดตัว 3 รายการใหม่ที่ผลิตเอง ได้แก่ อร่อยขั้นเทพ ช่อง8 รูปแบบรายการวาไรตี้แนะนำร้านอาหารจากร้านดังทั่วประเทศ ทุกวันจันทร์-ศุกร์ เวลา  11.15-12.00น. เจาะประเด็นข่าวเด่น รูปแบบนำเอาข่าวเด่นประเด็นร้อนเป็นที่จับตามองของสังคมมาขยายผลแบบเจาะลึก ทุกวันจันทร์-ศุกร์ เวลา 12.00-12.45น. และ จี๊ดจ๊าดบันเทิง รูปแบบรายการข่าวบันเทิง ทุกวันจันทร์ เวลา 10.45น.
รวมทั้งเปิดกล่องละครใหม่ 4 เรื่อง คือ ทรายย้อมสี, เพลิงรักไฟมาร, เงาอาถรรพ์, ใจลวง และดึงซีรี่ส์จีนยอดนิยม จูเทียนเป่า องค์ชายจอมทะเล้น ที่ได้นักร้องนักแสดงเกาหลีชื่อดังจากวงซุปเปอร์จูเนียร์ คิมคิบอม มารับบทองค์ชายสุดป่วนครั้งแรก ทุกวันเสาร์-อาทิตย์ เวลา 09.45น. ขณะที่ซีรีส์บอลลีวู้ดที่ออกอากาศตั้งแต่ไตรมาสแรกอย่าง สีดารามศึกรักมหาลงกา ก็ยังสามารถสร้างเรตติ้งได้ดีต่อเนื่อง